10
1 Ka uny sahlo, ka lungthing a dunah le Khazing khatah ka thlawchangnah cawh Israel mingphing vytei pachah aa cang khy nápaw heh a cang. 2 Khazing cawtah chahnai aa nge ngetei tahpaw aa kong aa lang a se pawtah ka hni, canghrasala chahnai aa ngenahpaw cawh Khazing langpui hratah cang beh. 3 Khazing taitah a va chuhpaw dingnah cawh zekhatamaw a cang takhah aa hnilynah cawtah aaning aa dunahpaw dingnah cung lekhei a pahnia he ka, Khazing dingnah khah cyhlang du bei he. 4 Khri cawh phungbia a changnah a cangnah cawtah Ama a zingpaw maikaw tah Khazing dingnah khah aa hmuh.
5 Moses tah phungbia zuinah thongtah Khazing dingnah hmuh a cangnah kong khah ma hrahei a rei, “Phungbia tei tua law a tahpaw hratah a tuapaw cawh a tuapaw thongtah a hring a,”✡ a tah. 6 Canghrasala, zingnah thongtah Khazing dingnah kong leco ma hrahei a cang, “Nama le nama cawh, ‘Ahomaw vaicung lang kheh a ke a?’ a tah kheh.”✡ A silang cawh Khri khah za cungkhui paw a cang tahnah a cang. 7 A cang ly leh, “ ‘Ahomaw mehthi khua lang a sei a?’ tah hrah kheh.”✡ A silang cawh Khri khah mehthi sahlo chung taikhei ka kekhui paw a cang tahnah a cang. 8 A cang caco zekhatamaw a tah? Zingnah cawh ma heh a cang tatah ka rei leimeipaw, “Khazing bia cawh na kae tei letah ung thlang ka, na kaw chung letah le na lungchung letah a ung thlang,”✡ tahpaw kong khah a cang. 9 Na kaw tah, “Zisu cawh Abuipaw a cang,” tatah tah ceh ka, Khazing tah mehthi sahlo taitah a patho tatah na lungchung tah na zing caco, pachah na cang a. 10 Zecawtamaw tatah kaa lungchung tah zing peh ka, thai cangsah kaa cang he peh, kaa kaw tah rei peh ka, pachah ka cang he peh. 11 Capathai tah, “Ahohmai Ama a zingpaw maikaw cawh muaphy tah ung by bei he,”✡ a tahpaw hrakhei. 12 Zecawtamaw tatah Juda cawngsaw, Gental cawngsaw tatah patlianah zehmai ung lytah Khazing cawh kaa zongmingtei kaa Buipaw cang ka, Ama a ypaw maikaw cawh bonghnang a hlupui a peh tei he. 13 Capathai tah, “Abuipaw ming a ypaw maikaw cawh pachah a cang he a,”✡ a tahpaw hrakhei.
14 Ma hratei a cang caco, zekhatamaw a zing lypaw taco a ming cawh aa y khy a? Taico bia khah aa thui ly caco, zekhatamaw Ama cawh aa zing khy a? Taico phungreitu aa ung ly caco, zekhatamaw a konglang cawh aa thui khy a? 15 Taico phung aa rei ruapaw khah thlaw aa cang ly caco, zekhatamaw aa rei khy a? Capathai letah, “Thawngchawbia aa reipaw aa phe cawh a nge caimang!”✡ a tahpaw hrakhei.
16 Canghrasala Juda cawngsaw aa zongmingtei khei thawngchawbia cawh pawng hlui bei he. Mahraco Isaiah tah, “Abuipaw, ahomaw kaa bia cawh a zing?”✡ tatah a tah. 17 Macawtaco zingnah cawh Khazing bia thuinah thongtah cang ka, Khazing bia cawh Khri kong reinah thong khei, thui a cang. 18 Canghrasala biahaenah tua ka dupaw cawh, “Juda cawngsaw sahlo taco bia cawh thui bang hrahring bei he maw?” taheh a cang. A thui cawh aa thui thlang. Capathai tei a reipaw,
“Aa ynah o cawh aluicung pungpaluh letah a thang,
aa bia cawh khazaw changnah tai a phah,”✡
tatah a tahpaw hratah a cang. 19 Biahaenah tua ka du vypaw cawh, “Israel mingphing taco hnih thai bei he maw?” tah heh a cang. Aa bia a paleh taw ruapaw he cawh Moses khah a cang. Zekhatamaw a rei tah pawco,
“Naaning cawh mingphing hmuisui a cang lypaw sahlo khah ca iavaw sá he neh ka,
naaning cawh mehruh mingphing khei naa thing ka ca ae sá he a,”✡
a tah. 20 Taico Isaiah tah raechah teitah a reipaw cawh,
“A pa hui lypaw sahlo tah aa pa hmuh.
A pa hy lypaw sahlo lekhei ka lang,”✡
a tah. 21 Canghrasala Israel mingphing kong leco,
“Rei a nge lypaw le aa lungku aa chawpaw cawngsaw sahlo khatah
chahningtlaw ka kih ka hlai tei he,”✡
a tah.
✡ 10:5 Tlangbui 18:5 ✡ 10:6 Biary 30:12 ✡ 10:7 Biary 30:13 ✡ 10:8 Biary 30:14 ✡ 10:11 Isai 28:16 ✡ 10:13 Joel 2:32 ✡ 10:15 Isai 52:7 ✡ 10:16 Isai 53:1 ✡ 10:18 Hlaw 19:4 ✡ 10:19 Biary 32:21 ✡ 10:20 Isai 65:1 ✡ 10:21 Isai 65:2